
Ministru kabineta noteikumi Nr. 766
Rīgā 2024. gada 3. decembrī (prot. Nr. 51 38. §)
Grozījumi Ministru kabineta 2019. gada 26. februāra noteikumos Nr. 94 "Liellopu, cūku, aitu, kazu un zirgu šķirņu ciltsgrāmatas un krustojuma cūku ciltsreģistra kārtošanas noteikumi"
Izdoti saskaņā ar Dzīvnieku audzēšanas un ciltsdarba likuma
8. panta ceturtās daļas 1. punktu
· 1. Izdarīt Ministru kabineta 2019. gada 26. februāra noteikumos Nr. 94 "Liellopu, cūku, aitu, kazu un zirgu šķirņu ciltsgrāmatas un krustojuma cūku ciltsreģistra kārtošanas noteikumi" (Latvijas Vēstnesis, 2019, 42. nr.; 2021, 248. nr.) šādus grozījumus:
· 1.1. izteikt 3. punktu šādā redakcijā:
· "3. Biedrībai, izmantojot Valsts digitālās attīstības aģentūras pārziņā esošo valsts informācijas sistēmu savietotāja koplietošanas autentifikācijas moduli, ir pieejama Lauku atbalsta dienesta (turpmāk – dienests) ciltsdarba, snieguma pārbaudes un pārraudzības datubāze attiecīgās sugas lauksaimniecības dzīvnieku datu apskatei un lauksaimniecības dzīvnieku ierakstīšanai ciltsgrāmatā.";
· 1.2. izteikt 5. punktu šādā redakcijā:
· "5. Ja biedrība vai organizācija ir pieņēmusi lēmumu par darbības izbeigšanu vai no dienesta saņēmusi lēmumu par biedrības vai organizācijas atzīšanas atsaukšanu, kā arī lēmumu par audzēšanas programmas apstiprinājuma atsaukšanu, tā mēneša laikā pēc lēmuma pieņemšanas vai dienesta lēmuma saņemšanas ar nodošanas un pieņemšanas aktu ciltsgrāmatā ierakstīto un ciltsreģistrā reģistrēto lauksaimniecības dzīvnieku datus – identifikācijas numuru un citus zootehniskajā sertifikātā norādāmos datus – elektroniski vai papīra dokumenta formā nodod dienesta uzturētajā ciltsdarba, snieguma pārbaudes un pārraudzības informācijas arhīvā, ja vien minētie dati dienestā nav pieejami elektroniski. Dienests nodrošina arhīvā nodoto ciltsgrāmatā ierakstīto un ciltsreģistrā reģistrēto dzīvnieku datu pieejamību biedrībai vai organizācijai."
· 2. Noteikumi stājas spēkā 2025. gada 1. janvārī.

